EU-datawaghonde wil gesigsherkenningstegnologie verbied | Maroela Media
Die Europese Unie se databeskermingsagentskappe het Maandag versoek dat 'n verbod geplaas word op die gebruik van gesigsherkenningstegnologie om mense in openbare plekke te identifiseer. Hulle wys op die "uiters hoë risiko's" aan privaatheid.
Die twee organisasies versoek "'n algemene verbod" op die praktyk wat "die herkenning van gesigte, postuur, vingerafdrukke, DNS, stem, sleutelbordklikke en ander biometriese of gedragstekens, in enige konteks", insluit.
"Sulke praktyke meng in met die fundamentele regte en vryhede tot só mate dat dit die wese van dié regte en vryhede bevraagteken," het die hoofde van die Europese Raad op Databeskerming en die Europese Raadgewer oor Databeskerming gesê.
Die verbod sluit in enige kunsmatige intelligensie wat "individue in groepe kategoriseer gebaseer op etnisiteit, gender, politieke of seksuele oriëntasie", lui die verklaring.
Die mening is aan die Europese Kommissie voorgelê. Die EU se uitvoerende arm het in April 'n voorstel onthul om kunsmatige intelligensie te reguleer. Die kommissie se plan sluit in spesiale uitsonderings vir die gebruik van massa-gesigsherkenning in gevalle waar daar byvoorbeeld na 'n vermiste kind gesoek word, om 'n terreuraanval te voorkom of om iemand op te spoor wat van 'n ernstige misdaad verdink word.
Brussel hoop sy eerste wetgewende pakket oor kunsmatige intelligensie sal Europa help om in te val by die VSA en China in 'n bedryf wat strek van stemherkenning tot versekering en wetstoepassing.
Die kommissie het gesê hy neem kennis van die datawaghonde se verklaring, maar volstaan by 'n voorstel "wat voldoende beskerming bied en die gebruik van die stelsels tot die minimum noodsaaklikheid beperk".
Die voorstel word by die Europese parlement en onder die 27 ledestate bespreek. Die uitslag sal 'n internasionale standaard stel van hoe tegnologie gereguleer word.
Dit sou nuttig wees om onwettige migrante en diesmeer te identifiseer .
MM, is "Gender" nou sommer 'n nuwe afrikaanse woord? Is dit nie geslag nie? O dis seker vandat daar nie meer net twee geslagte is nie dat julle nou praat van "gender"?